b'\n_START_ARTICLE_\nBaranavi\xc4\x8di\n_START_PARAGRAPH_\nBaranavi\xc4\x8di (belorusko: \xd0\x91\xd0\xb0\xd1\x80\xd0\xb0\xd0\xbd\xd0\xb0\xd0\xb2i\xd1\x87\xd1\x8b; rusko: \xd0\x91\xd0\xb0\xd1\x80\xd0\xb0\xd0\xbd\xd0\xbe\xd0\xb2\xd0\xb8\xd1\x87\xd0\xb8, Baranovi\xc4\x8di; poljsko: Baranowicze) so mesto v pokrajini Brest v zahodni Belorusiji. Mesto ima (po podatkih iz leta 2009) 168,900 prebivalcev. Je pomembno \xc5\xbeelezni\xc5\xa1ko kri\xc5\xbei\xc5\xa1\xc4\x8de, v njem pa je tudi sede\xc5\xbe dr\xc5\xbeavne univerze.\n_START_SECTION_\nZgodovina\n_START_PARAGRAPH_\nVas Baranowicze, kakor se je prvotno imenovala, je bila prvi\xc4\x8d omenjena leta 1706 kot zasebno posestvo poljske dru\xc5\xbeine Rozwadowski. Proti koncu 18.stoletja, po razdelitvi Poljske, je vas postala del ruskega imperija. V sedemdesetih letih 19. stoletja je ta prostor postal pomembno \xc5\xbeelezni\xc5\xa1ko kri\xc5\xbei\xc5\xa1\xc4\x8de prog Var\xc5\xa1ava-Moskva in Vilna-Lviv. Vas je kmalu za\xc4\x8dela rasti in leta 1883 je postala mesto s skoraj 2,000 prebivalci. Leta 1897 je imelo mesto \xc5\xbee 4,600 prebivalcev (ca. 50% Judov)._NEWLINE_Med poljsko-sovjetsko vojno je mesto zasedla Poljska. Leta 1919 je dobilo mestne pravice. Leta 1921 so imele Baranowicze ve\xc4\x8d kot 11.000 prebivalcev (67% Judov. Mesto je \xc5\xa1e vedno raslo in kmalu je postalo trgovsko sredi\xc5\xa1\xc4\x8de pokrajine. Mestna pravoslavna katedrala je bila zgrajena v neoklasicisti\xc4\x8dnem slogu v letih 1924-31; okra\xc5\xa1ena je z mozaiki, ki so prestali uni\xc4\x8denje katedrale Alexander Nevsky v Var\xc5\xa1avi. Mesto je bilo tudi pomembna voja\xc5\xa1ka garnizija. Zaradi hitre rasti lokalne industrije, je bila leta 1938 tu odprta lokalna postaja Poljskega radia. Leta 1939 so imeli Baranovichi skoraj 30.000 prebivalcev in so bili tako najve\xc4\x8dje in najpomembnej\xc5\xa1e mesto v vojvodini Nowogr\xc3\xb3dek._NEWLINE_Po invaziji na Poljsko leta 1939, je mesto pre\xc5\xa1lo pod Sovjetsko zvezo. Lokalno judovsko prebivalstvo (9,000) se je zdru\xc5\xbeilo s pribli\xc5\xbeno 3,000 Judi, ki so pri\xc5\xa1li iz Poljske, ki jo je okupiral Tretji rajh. Po za\xc4\x8detku operacije Barbarossa so mesto 21.junija 1941 zasedle nem\xc5\xa1ke obrambne sile. Avgusta, istega leta, je bil v mestu ustvarjen geto, kjer je v nemogo\xc4\x8dih pogojih \xc5\xbeivelo ve\xc4\x8d kot 12 000 Judov v \xc5\xa1estih stavbah na obrobju mesta. Med 4. marcem in 14. decembrom 1942 so bili vsi Judje iz geta poslani v razli\xc4\x8dna nem\xc5\xa1ka koncentracijska tabori\xc5\xa1\xc4\x8da in tam pobiti v plinskih celicah. Samo okoli 250 jih je pre\xc5\xbeivelo vojno._NEWLINE_Mesto je 8. julija 1944 zasedla Rde\xc4\x8da armada. Po drugi svetovni vojni je mesto postalo del Sovjetske zveze in hkrati tudi SSR Belorusije in se tako za\xc4\x8delo omenjati z ruskim imenom Baranovichi. V tem \xc4\x8dasu se je za\xc4\x8dela intenzivna industrializacija. Leta 1991 je mesto postalo del samostojne Belorusije.'